Majstrovstvá sveta vo futbale 2026

Majstrovstvá sveta vo futbale 2026 budú dvadsiate tretie futbalové majstrovstvá sveta. Šampionát sa bude hrať v 16 mestách v troch severoamerických krajinách: Kanade, Mexiku a Spojených štátoch. Argentína je úradujúci šampión, keď zdolala na penalty Francúzsko vo finálovom zápase Majstrovstiev sveta 2022.

Budú to prvé majstrovstvá sveta od roku 2002 v Južnej Kórei a Japonsku, ktoré usporiada viac ako jedna krajina. Prvýkrát sa bude hrať šampionát v troch krajinách. Mexiko sa stane prvou krajinou, ktorá bude hostiť trikrát majstrovstvá sveta, keďže ich hostilo už v rokoch 1970 a 1986.

Majstrovstvá sveta vo futbale v roku 2026 budú tiež mať turnaj rozšírený z 32 na 48 tímov.

Formát 
Michel Platini, vtedajší prezident UEFA, navrhol v januári 2015 rozšírenie turnaja na 40 tímov, čo prezident FIFA Gianni Infantino taktiež navrhol aj v marci 2016. Túžba zvýšiť počet účastníkov turnaja z predchádzajúceho 32 tímového formátu bola oznámená 4. októbra 2016. Boli zvažované štyri možnosti rozšírenia:

 Rozšíriť na 40 tímov (8 skupín s 5 tímami) – 88 zápasov
 Rozšíriť na 40 tímov (10 skupín so 4 tímami) – 76 zápasov
 Rozšíriť na 48 tímov (32 zápasov play-off) – 80 zápasov
 Rozšíriť na 48 tímov (16 skupín s 3 tímami) – 80 zápasov

Dňa 10. januára 2017 rada FIFY jednomyseľne hlasovala o rozšírení na 48 tímový turnaj.

Šampionát začne skupinovou fázou pozostávajúcou z 12 skupín so štyrmi tímami, pričom prvé dva tímy z každej skupiny a 8 najlepších tímov z tretích miest postúpia do vyraďovacej fázy pozostávajúcej z 32 tímov. Počet zápasov sa zvýši zo súčasných 64 na 104 zápasov a finalisti budú hrať až osem zápasov. Šampionát sa bude hrať 40 dní, tak, aby mali tímy dostatok času na oddych a prípravu na ďalší zápas.

Európska klubová asociácia a jej členské kluby sa postavili proti návrhu na rozšírenie turnaja, pričom uviedli, že počet zápasov je už teraz na "neprijateľnej" úrovni a vyzvali riadiaci orgán, aby prehodnotil svoju myšlienku zvýšenia počtu kvalifikovaných tímov. Tvrdili, že ide o rozhodnutie prijaté z politických dôvodov. Prezident La Ligy Javier Tebas tiež nesúhlasí s rozšírením turnaja. Tréner nemeckého národného tímu Joachim Löw varoval, že rozširovanie turnaja, ako tomu bolo na EURE 2016, by zriedilo kvalitu turnaja. Ďalšia kritika nového formátu spočíva v tom, že v prípade skupín s troma tímami sa riziko nekalých dohôd medzi dvoma tímami, ktoré budú hrať v poslednom kole, zvýši v porovnaní so skupinami štyroch družstiev. Jedným z návrhov prezidenta Infantina je, že zápasy v skupine s remízou budú rozhodovať pokutové kopy.

Priraďovanie tímov podľa kontinentu 
Dňa 30. marca 2017 predsedníctvo Rady FIFA (zložené z prezidenta FIFA a predsedov každej zo šiestich konfederácií) navrhlo prideľovanie tímov na Majstrovstvá sveta v roku 2026. Odporúčanie bolo predložené na ratifikáciu radou FIFA.

Dňa 9. mája 2017, dva dni pred 67. kongresom FIFA, schválila rada FIFY pridelenie priraďovania tímov na stretnutí v Manáme v Bahrajne.

Play-off turnaj 
O posledných dvoch účastníkoch MS sa rozhodne na play-off turnaji šiestich mužstiev, ktorý bude pozostávať z jedného tímu na konfederáciu (okrem UEFA) a jedného ďalšieho tímu konfederácie hostiteľskej krajiny (t. j. CONCACAF).

Turnaj sa bude hrať v hostiteľskej krajine a bude použitý ako skúšobná udalosť pre majstrovstvá sveta vo futbale.

Kandidátske mestá a štadióny

Kanada 

 Montreal: Olympic Stadium (kapacita: 61 004)
 Edmonton: Commonwealth Stadium (kapacita: 56 302)
 Toronto: BMO Field (kapacita: 30 000)

Mexiko 

 Mexiko city: Estadio Azteca (kapacita: 87 523)
 Monterrey: Estadio BBVA Bancomer (kapacita: 53 500)
Guadalajara: Estadio Akron (kapacita: 46 232)

Spojené štáty 

Los Angeles: Rose Bowl (kapacita: 92 000)
New York: MetLife Stadium (kapacita: 82 500)
Washington: FedExField (kapacita: 82 000)
Dallas: AT&T Stadium (kapacita: 80 000)
Kansas City: Arrowhead Stadium (kapacita: 76 416)
Denver: Broncos Stadium at Mile High (kapacita: 76 125)
Houston: NRG Stadium (kapacita: 71 795)
Baltimore:M&T Bank Stadium (kapacita: 71 006)
Atlanta: Mercedes-Benz Stadium (kapacita: 71 000)
Philadelphia: Lincoln Financial Field (kapacita: 69 176)
Nashville: Nissan Stadium (kapacita: 69 143)
Seattle: CenturyLink Field (kapacita: 69 000)
San Francisco: Levi´s Stadium (kapacita: 68 500)
Boston: Gillette Stadium (kapacita: 65 878)
Cincinnati: Paul Brown Stadium (kapacita: 65 515)
Miami: Hard Rock Stadium (kapacita: 64 767)
Orlando: Camping World Stadium (kapacita: 60 219)

Referencie 

Majstrovstvá sveta vo futbale
Futbal v Kanade
Futbal v Mexiku
Futbal v USA
Futbal v 2026